ममता बोलीं- जान दे दूंगी, पर देश नहीं बंटने दूंगी; लखनऊ में अखिलेश, उज्जैन में दिग्विजय, पटना में नीतीश ईदगाह पहुंचे
Eid-ul-Fitr 2023 In India LIVE Updates;  Delhi and Bhopal Mosques Celebrate Eid Al-Fitr with Namaz, Photos and Videos कोलकाता में नमाज के बाद लोगों से मिलने पहुंचीं पश्चिम बंगाल की CM ममता बनर्जी ने कहा- हमें बंगाल में शांति चाहिए।
देशभर में आज ईद मनाई जा रही है। सुबह मस्जिदों में ईद की नमाज पढ़ी गई। इसके बाद लोग एक-दूसरे को मुबारकबाद दे रहे हैं। शुक्रवार की शाम को ईद का चांद नजर आने के साथ ही 24 मार्च को शुरू हुआ रमजान का महीना पूरा हो गया। रमजान खत्म होने के बाद इस्लामिक कैलेंडर के शव्वाल महीने के पहले दिन ईद मनाई जाती है। इसे ईद-उल-फितर भी कहा जाता है।
ईद के मौके पर दिल्ली की जामा मस्जिद, भोपाल की ईदगाह और मुंबई की माहिम दरगाह में सुबह से ही लोग नमाज के लिए जमा होने लगे थे। कोलकाता में लोगों से मिलने पहुंचीं पश्चिम बंगाल की CM ममता बनर्जी ने कहा- हमें शांति चाहिए। हम दंगे नहीं चाहते। जो लोग देश को तोड़ना चाहते हैं, उनसे कहना चाहती हूं कि मैं अपनी जान देने को तैयार हूं, लेकिन देश बंटने नहीं दूंगी।
अखिलेश, नीतीश, दिग्विजय पहुंचे ईदगाह
बिहार के मुख्यमंत्री नीतीश कुमार पटना के गांधी मैदान में ईद की मुबारकबाद देने पहुंचे। उत्तर प्रदेश के लखनऊ में ऐशबाग के ईदगाह पहुंचकर अखिलेश यादव ने कहा कि रामराज्य, समाजवाद तभी संभव है जब जातीय जनगणना हो। मध्य प्रदेश के पूर्व मुख्यमंत्री दिग्विजय सिंह ने उज्जैन स्थित ईदगाह पहुंकर लोगों को बधाई दी। इधर, गुलाम नबी आजाद समेत कई नेताओं ने दिल्ली की पार्लियामेंट्री स्ट्रीट की मस्जिद में ईद की नमाज अदा की।
PM मोदी ने दी ईद की मुबारकबाद
प्रधानमंत्री नरेंद्र मोदी ने ईद के मौके पर सभी को मुबारकबाद दी। उन्होंने ट्वीट किया कि समाज में सौहार्द्र और प्रेम की भावना बढ़ती रहे। मैं सभी के स्वास्थ्य और कल्याण की कामना करता हूं। ईद मुबारक!
देखिए देशभर में ईद की तस्वीरें...
देखिए दुनिया में ईद का त्योहार...
अरब देशों में एक दिन पहले मनाई गई ईद
अरब देशों में अमूमन भारत से एक दिन पहले ईद मनाई जाती है। दरअसल, अरब देशों में ईद का चांद एक दिन पहले नजर आता है। वहां 20 अप्रैल को ही चांद नजर आ गया था, इसलिए 21 अप्रैल को ईद मनाई गई। देखिए इन देशों में ईद की तस्वीरें...
सेवईं के लिए जानी जाती है मीठी ईद
ईद-उल-फितर को मीठी ईद भी कहा जाता है। इस दिन लोग नए कपड़े पहनते हैं और एक-दूसरे को सेवइयां खिलाते हैं। मुस्लिम धार्मिक मान्यताओं के मुताबिक, पैगंबर हजरत मुहम्मद ने सन् 624 ईस्वी में बद्र की लड़ाई में जीत हासिल की थी। इसी की खुशी में उन्होंने ईद-उल-फितर मनाया और लोगों का मुंह मीठा किया। इसलिए, मुस्लिम इस दिन मीठी सेवईं बनाकर एक-दूसरे को खिलाते हैं। ईद के मौके पर जकात यानी दान देने का भी बहुत महत्व है।
शुक्रवार को पढ़ी गई रमजान की अलविदा नमाज
शुक्रवार को दिन में रमजान के महीने की अलविदा नमाज पढ़ी गई। इसके अलावा ईद की जमकर खरीददारी भी हुई। सेवइयां, चूड़ियों और कपड़ों आदि की दुकानों पर जमकर भीड़ लगी रही। मेंहदी लगाने वालों की दुकानों पर भी खूब भीड़ रही।
पढ़िए राज्यों में ईद कैसे मनाई गई...
तस्वीरों में देखिए यूपी में ईद का जश्न:33 हजार मस्जिदों-ईदगाहों में अदा की नमाज
UP में सुबह करीब 29 हजार 439 मस्जिदों और 3865 ईदगाहों में ईद-उल-फितर की नमाज पढ़ी गई। लोगों ने गले मिलकर एक-दूसरे को मुबारकबाद दी। ईद की नमाज अदा कर लोगों ने मुल्क में अमन-चैन बरकरार रहने की दुआ मांगी। तस्वीरें देखने के लिए यहां क्लिक करें...
भोपाल में ईद:खुदा की इबादत में झुके सिर; ईदगाह के बाद मस्जिदों में हुई नमाज
भोपाल में ईद सुबह 7 बजे हजारों नमाजियों ने ईदगाह में एकसाथ नमाज पढ़ी और देश-दुनिया में अमन-चैन की दुआएं मांगी। नमाज से पहले शहर काजी सैयद मुश्ताक अली नदवी ने तकरीरें कीं। फिर जामा मस्जिद, ताजुल मसाजिद और मोती मस्जिद में नमाज हुई। इसके बाद शहर के विभिन्न क्षेत्रों में मस्जिदों भी नमाज हुई। पूरी खबर यहां पढ़ें...
